Kampala

**Kampala** is de Hööftstadt vun Uganda. De Stadt hett üm un bi 1,35 Millionen Inwahners un is ok en Distrikt vun Uganda. Kampala liggt en poor Kilometer vun’n Viktoriasee weg.

## Historie

Jüst as bi so vele Städer warrt seggt, dat Kampala jüst so as Rom op söven Bülten boot worrn is. Disse Bülten sünd ünner annern Nakasero, Makerere, Kampala, Namirembe un Kibuli.

Kampala is rundrüm üm de Feste vun Frederick Lugard wussen, de Lugard 1890 för de Britannsche Oostafrika-Kumpanie hett boon laten. De Naam kummt vun *Kasozi K’Empala*, wat *Antilopen-Bült* heet. Op den zentralen Nakasero-Bült in Kampala schöölt to de Tiet de Impala-Antilopen vun’n Kabaka, den König vun Buganda graast hebben. In’n April 1893 weih ünner Gerald Portal över Kampala dat eerste Maal de Union Jack un Uganda weer dormit Schutzrebeet vun Grootbritannien. Vun 1900 bet 1905 weer Kampala Hööftstadt vun dat Protektorat Uganda. 1962 hett Kampala denn wedder Entebbe as natschonale Hööftstadt aflööst. Veel vun de Stadt is tweislaan worrn, as an’n 11. April 1979 Kampala vun Rebellen innahmen worrn is, den Präsidenten Idi Amin to verdrieven un as denn in de nesten Johren Börgerkrieg weer, wat bet 1986 anduer.

## Bevölkerung
Kampala liggt in dat Rebeet vun de Baganda, de de Spraak Luganda snackt. Se stellt den gröttsten Deel vun de Inwahners dor.  Dorblangen gifft dat aver ok vele Minschen ut alle Volksgruppen vun Uganda un ok vele Asiaten un Europäers in de Stadt.

## Kultur

### Bowarken

Rund fief Kilometer rut ut dat Zentrum vun Kampala liggt de Kasubi-Gräver an de *Hoima Road*, wo de Kabakas vun Buganda liggt. In dat Mausoleum liggt de Kabakas Mutesa I., Mwanga II., Daudi Chwa II. un Mutesa II.

De Historie vun Uganda warrt in dat Natschonalmuseum vun Uganda wiest, dat veer Kilometer vun dat Zentrum weg an de *Kira Road* liggt. Afrikaansche Kunst is in de Nommo-Galeree an de *Victoria Avenue* to sehn.

Dat Natschonaltheater hett 1959 an de *De Winton Road* opmaakt un en Cineplex-Kino mit söss Saals liggt in de *Wilson Road*.

De Klockentoorn in de Merr vun den Verkehrskreisel *Nsambya Road/Queen’s Way* is 1953 to Ehren vun Königin Elisabeth II. boot worrn.

En Översicht över de Straten in Kampala is bi de List vun de Stratennaams in Kampala to finnen.

### Ämter

De Regeren hett ehren Sitt an de *Parliament Avenue*, an de dat Parlament vun Uganda, Präsidentensitt, Justizminsterium, Buten- un Binnenminsterium liggt. Vör dat Parlament staht en groten Bagen, de Symbol för de Unafhängigkeit vun Uganda is. Dat Raathuus liggt in de Naverstraat *Queen Mary’s Gardens*. Dat Informatschoonsminsterium liggt in de *Lugard Road*, dat Amt för Wilddeertschutz vun Uganda hett sienen Sitt an de *Kintu Road* un de Touristinformatschoon sitt in de *Parliament Avenue*. An de *Kimathi Road* steiht dat Unafhängigkeitsdenkmal.

Dat Distriktgericht steiht in de *Buganda Road*, dat Hoge  un dat Hööchste Gericht vun Uganda liggt an *The Squre* oder den Unafhängigkeitsplatz, den groten Platz vun Uganda.

### Religion

Siet de 1870er Johren is Kampala Zentrum vun de christliche Mission in Uganda. Twischen de Städer Kampala un Jinja gifft dat elk Johr ene Marienpilgerfohrt mit bet to 300 Pilgers. De Namugongo-Märtyrerschrien twölf Kilometer noordoosten dat Zentrum al in den Distrikt Wakiso bewohrt de Överresten vun mehr as 20 Christen, de 1886 op Befehl vun Kabaka Mwanga lebennig verbrannt worrn sünd.

An Gottshüser gifft dat to’n Bispeel de röömsch-kathoolsche Rubaga-Kathedraal un de anglikaansche Namirembe-Kathedraal, de beid in’n Westen vun de Stadt liggt un Seet vun en Bischop sünd (kathoolsch Arzbischop vun Kampala un anglikaansch Bischop vun Uganda), de mohammedaansche Kibuli-Moschee op’n Kibuli-Bült, Sikh- un Hindu-Tempels un de eenzige Baha’i-Tempel in Afrika an de *Gayaza Road* op’n Kikaya-Bült. De is 1961 boot worrn.

### Scholen

In Kampala hebbt de 1922 grünnte Makerere-Universität un de 1954 grünnte Technische Universität Kampala ehren Seet.

### Medien

De Daagblääd The Monitor un New Vision warrt vun Kampala ut rutgeven.

### Sport

De groten Stadien in Kampala sünd Nakivubo-Stadion un Mandela-Natschonalstadion. Ok dat Olympsche Komitee vun Uganda hett sienen Sitt in Kampala. Al siet 1909 hett Kampala enen Golfplatz, de oosten dat Zentrum in Kololo liggt (*Kitante Road*). Kampala hett ’n Reeg Footballmannschoppen in de Superliga vun Uganda:

* SC Villa
* Express Red Eagles
* URA SC
* Kampala City Council
* Maji FC
* Kampala United
* Super Cubs

## Weertschop

In Kampala warrt ünner annern Möbel un Maschinendelen boot. Produkte ut de Landweertschop vun de Regionen üm de Stadt sünd ünner annern Koffi, Boomwull, Tee un Sucker. Kampala is Seet vun de East African Development Bank.

Wichtige Marktplätz sünd de Nakasero-Markt in de *Market Street* för Aaft, Grööntüüch un annern Kraam, de Owino-Markt an’n *Nakivubo Place*, de mehr för Kledaasch un annern Huusholtskroom is, un de Nakivubo-Markt twischen *Nakivubi Road* un *Allen Road*. Dat *Craft Village* is en Markt för Souvenirs un Kleenkunst, de an de *De Winton Road* liggt.

Op den Nakasero-Bült in zentrale Laag liggt hüüt en Hotel vun de Sheraton-Keed (*Kampala Sheraton Hotel* in de *Ternan Avenue*). Rundrüm liggt mit de Jubilee Gardens en Park. Annere grote Hotels sünd dat *Nile Hotel International* un dat *Grand Imperial Hotel* beid in de *Nile Avenue*.

### Verkehr

De Överlandbus-Statschoon liggt an de *Namirembe Road*. Statschonen för de Matatus (Minibus) gifft dat glieks dorneven un ok an de *Burton Street*.

De internatschonale Flaaghaven in Uganda, de ok för Kampala tostännig is, is de Flaaghaven Entebbe 35 km vun Kampala af in Entebbe. De wichtigste Haven för Kampala is Port Bell, teihn Kilometer weg an’n Viktoriasee. De Ugandabahn, de vun Mombasa an’n Indischen Ozeaan över Nairobi na Uganda föhrt, hett en wichtigen Bahnhoff in Kampala, de liggt in de *Rosebury Lane*. Disse Bahn geiht ok noch wieder bet na Kasese binah an de Grenz to’n Kongo. Ok geiht bi Kampala en Siedenbahn af to’n Haven Port Bell. De Bahnstreken warrt aver blots noch för Göderverkehr bruukt.

## Geografie

De Naverdistrikte sünd över den Viktoriasee trennt Mukono in’n Süüdoosten un ans överall de Distrikt Wakiso.

### Klima
Dat Klima is dör de Laag an’n Äquater dat ganze Johr lang jümmer warm, wegen de Laag op 1155 Meter över NN aver nich hitt.

## Börgermesters

* Sir Amir Maine (1950-1955)
* K. H. Dale (1955-1956)
* C. Lewis (1956-1958)
* C. E. Develin (1958-1959)
* S. W. Kulubya (1959-1961)
* B. Saben (1962)
* P. I. Patel (1963)
* P. N. Kavuma (1963-1965)
* W. Y. Nega (1965-1968)
* A G. Mehta (1968-1969)
* E. W. Nakibinge (1969-1971)
* George Franck Walusimbi Mpanga (1971-1982)
* Fred Ssemaganda (1982-1986)
* Joseph Wasswa Ziritwawula (1987-1989)
* Christopher Iga (1989-1997)
* Haji Nasser Ntege Ssebagala (1998)
* John Ssebaana Kizito (1999-2006)
* Haji Nasser Ntege Ssebagala (siet 2006)

Großer Text== Kiek ok ==
* List vun de Stratennaams in Kampala
* Bahai-Andachtshuus Kampala

## Weblenken

* Historie vun Kampala (engelsch)
* Weegenkaart vun Kampala (engelsch)